Sophie Hæstorp Andersen (S), 2007-04-17:
Ifølge FN handles der hvert år omkring 4 millioner mennesker over landegrænser.
Menneskehandel er, uanset hvem der handles og til hvilket formål, et brud på menneskerettighederne.
Men faktum er, at størstedelen af ofrene for menneskehandel er kvinder og børn, der sælges til seksuel udnyttelse.
Antallet af kvinder i prostitution i Danmark er eksploderet de sidste 10-15 år.
Deres vej til prostitution hænger ofte sammen med fattigdom i deres hjemland.
Nogle kommer hertil med prostitution for øje, men udnyttes økonomisk og grænseoverskridende på andre måder.
Andre er ofre for kidnapning og menneskehandel organiseret af kriminelle internationale netværk.
I dag har handlede kvinder kun mulighed for at blive i Danmark i 30 dage, inden de udvises – den såkaldte refleksionsperiode.
Opholdet tilbydes kvinderne, uanset om de vælger at samarbejde med politiet eller ej, men kvinderne, som ofte er skamfulde og bange, når de bliver pågrebet, når sjældent på de 30 dage at blive hjulpet til en beskyttelse, der gør, at de med sikkerhed kan hjemsendes, uden at de igen risikerer at ryge i armene på kriminelle bagmænd.
FTTMO77.FM Page 5642
Friday, August 24, 2007 9:33 AM
Socialdemokraterne har derfor længe arbejdet på at få denne beskyttelsesperiode udvidet til 3 måneder eller 100 dage, senest ved det beslutningsforslag, der er blevet behandlet i denne samling, B 19, og ved fornyelsen af handlingsplanen til bekæmpelse af kvindehandel, som vi ligeledes bakkede op om i satspuljeforliget.
At vi i dag kan behandle dette lovforslag, der indeholder en udvidelse af beskyttelsesperioden til 100 dage for ofre for kvindehandel, er derfor en stor sejr for Socialdemokraterne og for de her kvinder, men ikke en endelig sejr.
For regeringen mener jo kun, at en kvinde skal have adgang til en beskyttelsesperiode på fulde 100 dage, hvis hun er parat til at give samtykke om en forberedt hjemsendelse, der ofte betyder at indlede et samarbejde med måske netop de myndigheder, som hun formentlig nærer en dyb skepsis til, både fra hjemland og eventuelle razziaer og behandling i Danmark.
Et andet ansigt af menneskehandel og flugt er også, at mange børn fortsat ankommer til Danmark uden deres forældre, og undersøgelser har vist, at mange desværre også forsvinder igen fra flygtningelejre og lignende, uden at vi i dag ved hvorfor.
Dette lovforslag styrker de uledsagede børns muligheder for at blive hjulpet her i Danmark, så vi forhåbentlig undgår, at børn enten selv begiver sig af sted for at finde deres forældre i et andet EU-land eller bliver handlet på anden vis.
Socialdemokraterne er derfor positive over for, at uledsagede børn nu får tildelt en repræsentant, uanset om de søger asyl eller ej.
Men igen er der fortsat langt fra det samfund, vi Socialdemokrater ønsker, hvor uledsagede børn får deres eget egnede opholdssted, hvor der er professionelle, der ved noget om handel med børn, der kan tage sig af dem.
Vi mener også, at der kan være en idé i, at man påbegynder en eftersøgning af barnets forældre for at undersøge, om de eventuelt befinder sig andetsteds i Europa, eller om de måske selv har medvirket til, at deres barn er blevet handlet.
Forudsætningen for, at myndighederne begynder en eftersøgning, må dog være, som det også fremgår af lovforslaget, at det skal være i barnets egen interesse.
Sidst, men ikke mindst, omhandler dette lovforslag også opfølgning på de erfaringer, som vi drog efter evakueringen af op mod 6.000 personer fra Libanon sidste sommer; den hidtil største evakuering, som danske myndigheder har stået over for.
Vi Socialdemokrater har tidligere og vil gerne igen rose samtlige af de involverede myndigheder for dengang at yde en både hurtig og meget vellykket indsats.
I det kaos, der udfoldede sig i Libanon, lykkedes det desværre nogle få personer uden gyldigt opholds- og indrejsegrundlag i Danmark at snige sig om bord på flyene eller på de andre evakueringsfartøjer, og det er selvfølgelig beklageligt.
Blandt disse personer var der folk, som var udvist af Danmark for grov kriminalitet og også for mord.
Vi er derfor overordnet tilfredse med en lang række elementer i det her lovforslag, som integrationsministeren har lagt frem, også om samkøring af registre i Udlændingeservice og i Udenrigsministeriet.
Men der er også steder, hvor vi mener der mangler svar fra ministeren, for at vi kan føle os helt trygge ved, at f.eks. uledsagede børn eller handlede kvinder ikke kommer i klemme i vores danske systemer.